Gedagte vir die dag: God neem jou spanning wegFoto: pixabay.com Lees: Filippense 4:1-9 Moet oor niks bekommerd wees nie, maar bid oor alles. Vra alles wat julle nodig het van God, terwyl julle Hom ook dank vir alles wat Hy doen. En God se vrede, wat meer is as wat ’n mens dink, sal oor julle harte en gedagtes die wag hou omdat julle aan Christus Jesus verbonde is. (Filippense 4:6-7, NLV) Stres, so sê die mense wat weet, laat jou nie net ouer lyk nie, maar ook fi sies ouer wórd! God wil jou help om jou stres en bekommernis te dra. Die heel beste raad teen stres kan jy in jou Bybel kry. As jy ’n gelowige is, hoef nie jy nie langer gestres en bekommerd te wees oor dosyne dinge en mense nie. Dit is so onnodig. Omdat jy aan God behoort, mag jy al jou stres met Hom deel. “Bid oor alles,” raai Paulus die Christene in Filippiaan. En terwyl jy besig is om te bid, kan jy sommer alles wat jy nodig het van God vra. Net soos jy in al die behoeftes van jou kinders voorsien, sal Hy elkeen van jou behoeftes aanspreek. Om hierdie rede kan jy, terwyl jy nog besig is om die dinge wat jy nodig het voor God uit te pak, reeds begin om vir Hom dankie te sê vir al die dinge wat Hy vir jou gaan gee. Sodra jy dit doen, gebeur daar ’n wonderlike ding: God se vrede verdring die spanning wat deur stres veroorsaak word, en hierdie vrede deursuur jou hele lewe. Moenie langer wag om jou stressors met God te deel nie. Wanneer jy dit gedoen het, los hulle sommer daar by Hom. Nou kan jy loshande verder leef met God se vrede wat oor jou hart en gedagtes die wag hou (Fil. 4:7, NLV). Vader, ek wil nou elkeen van die dinge wat my so gespanne maak met U kom deel. Ruil hulle asseblief om vir u vrede. Amen.